Gandia presenta en el 8é Innpulso Emprende (Gijón) un projecte innovador per a l'estalvi d'energia en el reg de cultius
26 juny 2025

## Gandia presenta en el 8é Innpulso Emprende (Gijón) un projecte innovador per a l'estalvi d'energia en el reg de cultius26 juny 2025Última actualització: 26 juny 2025

![](../gestion/img/48c02a090fafc8dc036b9a249a1eeb0e3e70820c370c23c4690e2ed7745926ce.jpeg)  
  

Gandia va participar ahir en la huitena edició d’**Innpulso Emprende**, la principal trobada de la Xarxa Innpulso, que ha reunit a Gijón representants institucionals i startups de 40 ciutats espanyoles reconegudes pel seu compromís amb la innovació.

En aquesta edició, la ciutat ha estat representada per l’empresa **Water Management Solutions S.L.**, que ha desenvolupat **WaterIA**, un algoritme capaç de reduir fins a un 50 % el consum energètic en sistemes de bombeig d’aigua. Es tracta d’una solució amb un alt potencial d’aplicació en zones agrícoles com la comarca de la Safor, on l’eficiència hídrica i energètica és clau per a garantir la sostenibilitat del sector primari.

Uns dies abans del seu viatge a Gijón, l’alcalde de Gandia, **José Manuel Prieto**, va rebre al despatx d’alcaldia **Víctor Atienza**, gerent de l’empresa, per a felicitar-lo per la selecció del projecte i mostrar-li el suport institucional. En la trobada també van participar la regidora d’Economia, Empresa, Innovació i Comerç, **Elena Moncho**; el director general de l’àrea, **Óscar Morant**; així com representants de **FAES** i de la **Universitat Politècnica de València – Campus de Gandia**.

“És un orgull que una empresa nascuda a Gandia, en l’entorn d’Urbalab, represente la ciutat en un fòrum d’aquesta magnitud. _WaterIA_ demostra com la innovació pot oferir solucions eficaces a reptes reals del territori, com és l’optimització del reg al camp valencià”, va destacar l’alcalde.

Prieto va recordar, a més, que l’empresa es va constituir gràcies a l’assessorament rebut al **Punt d’Atenció a l’Emprenedor** de l’Oficina de l’Inversor, i que va ser seleccionada per a Innpulso Emprende després de superar una convocatòria competitiva en què van participar huit projectes locals.

La decisió final va estar a càrrec d’un comitè integrat per tècnics municipals, la **Càtedra d’Innovació** de la Universitat Politècnica de València i la **Federació d’Associacions Empresarials de la Safor (FAES)**.

L’alcalde va indicar que la proposta de WATER-IA s’alinea amb els objectius de l’Agenda Urbana Gandia 2030 i amb els Objectius de Desenvolupament Sostenible (ODS), especialment en matèria d’eficiència energètica, acció climàtica i producció responsable. “_La selecció de WATER-IA reflecteix el compromís de Gandia amb la innovació aplicada a sectors estratègics i posa en valor el talent local per fer front als reptes del territori amb solucions tecnològiques sostenibles i escalables_”.

Per la seua banda, Víctor Atienza va agrair el suport rebut per part del consistori, posant en valor la importància de participar en un esdeveniment d’aquesta rellevància: “_És una gran oportunitat per a visibilitzar el treball de les xicotetes empreses innovadores_”.

  

**Sobre WaterIA**  
_WaterIA_ proposa un sistema que permet reprogramar els horaris de funcionament dels sistemes de reg per a adaptar-los a les franges horàries amb menor cost elèctric, sense que això afecte el desenvolupament dels cultius. Aquesta eina no sols suposa un estalvi econòmic per als agricultors, sinó que a més millora l’eficiència energètica del sistema productiu agrari.

[Twittear](https://twitter.com/share)